একই কি আকাশ ছোঁয়া বলে? পরীক্ষায় কোনও কোনও বিষয়ে একশো শতাংশ নম্বর অনেকেই পায়। এমন অনেক রেকর্ড রয়েছে। কিন্তু ৩৬০ নম্বরের পরীক্ষায় ৩৬০ নম্বর? এমন অকল্পনীয় রেকর্ড গড়লেন রাজস্থানের ছাত্র কল্পিত বীরবল।
রাজস্থানের উদয়পুর ‘ঝিলের শহর’ হিসেবে বিখ্যাত। এবার সেই সুন্দর সাজানো শহরের অন্য খ্যাতি বাড়াল এক ১৭ বছরের ছেলে। এই বছরের জয়েন্ট এন্ট্রান্স (মেন) পরীক্ষায় একশো শতাংশ নম্বর পেয়ে রেকর্ড গড়লেন উদয়পুরের বাসিন্দা কল্পিত বীরবল।
মেডিক্যাল ও ইঞ্জিনিয়ারিং পড়ার জন্য জয়েন্ট এন্ট্রান্স (মেন) পরীক্ষা হয়। এই সর্বভারতীয় পরীক্ষা যথেষ্টই কঠিন। এই পরীক্ষার মাধ্যমেই তৈরি হয় মেধা তালিকা। আর সেই তালিকা অনুসারে নামী কলেজে ভর্তির প্রক্রিয়া চলে। এমন এক পরীক্ষায় দেশের মধ্যে প্রথম হওয়াই শুধু নয়, মোট ৩৬০ নম্বরের পুরোটা পেয়ে গোটা দেশেকে তাক লাগিয়ে দিলেন কল্পিত। কোনও বিষয়ের প্রশ্নেই তাঁর একটি নম্বরও কাটা যায়নি।
সাধারণ পরিবারের ছেলে কল্পিত। বাবা পুষ্পেন্দ্র বীরবল রাজস্থানের উদয়পুরের একটি সরকারি হাসপাতালের পুরুষ নার্স। আর মা পুষ্পা সরকারি স্কুলের শিক্ষিকা। স্থানীয় এমডিএস সিনিয়র সেকেন্ডারি স্কুল থেকে এই বছর উচ্চমাধ্যমিক পরীক্ষা দিয়েছেন কল্পিত। শুধু একশো শতাংশ নম্বর পাওয়াই নয়, মেধাবী কল্পিতের স্কুলের হাজিরাও একশো শতাংশ। কোনও দিনই স্কুল কামাই করেননি।
আরও পড়ুন
ঝুলিতে আইআইটি-র ডিগ্রি, কিন্তু এখন কেন ধান বোনেন বিশাল সিংহ
ফ্লিপকার্ট সাড়া দেয়নি, নিজেকে বেচেই কেল্লাফতে আকাশের। দেখুন ভিডিও
সর্বভারতীয় স্তরের জয়েন্ট এন্ট্রান্স পরীক্ষায় সেরা হওয়া কল্পিত কেমন ভাবে প্রশিক্ষণ নিয়েছিলেন? কল্পিত জানিয়েছেন, কোনও বড় জায়গায় ট্রেনিং নিতে জাননি। উদয়পুরের একটি কোচিং সেন্টারেই পড়েছেন। তাঁর কথায়, ‘খুব বেশি পড়িনি, কোচিং-এর সময়টা ছাড়া দিনে ৫-৬ ঘণ্টা পড়েছি। তবে যেটুকু পড়েছি, খুবই মনোযোগ দিয়ে ভালবেসে পড়েছি।’ 
কল্পিতের স্বপ্ন— কম্পিউটার বিজ্ঞানী হওয়া।